དེ་ལ་རྩ་གསུམ་འདུས་པའི་སྤྱི་གཟུགས་ཆེན་པོ་པདྨ་ཐོད་ཕྲེང་རྩལ་གྱི་རྣམ་འཕྲུལ།དབུ་ནག་བོད་ཀྱི་རྗེ་བོ་སེང་ཆེན་མི་ཡི་ཉི་མ།གླིང་གེ་སར་ནོར་བུ་དགྲ་འདུལ་ཞེས་སྙན་པའི་གྲགས་པ་ས་གསུམ་ན་ལྡིར་ཞིང་།སྐྱེ་འགྲོ་ཀུན་གྱི་མགོན་སྐྱབས་དཔུང་གཉེན་ཆེན་པོ་རུ་བཞུགས་པ་དེ་ཉིད་བསྟན་དང་འགྲོ་བའི་དོན་དུ།ལྷོ་འཛམ་བུ་གླིང་གི་ཡང་རྩེ།བོད་ཁ་བའི་ལྗོངས་ཀྱི་བྱེ་བྲག།མདོ་ཁམས་རྫ་ཚབ་ཚ་ཆོས་འཁོར་གླིང་གི་ཉེ་འདབས།སྡེ་དགེ་ཨ་ཕྱུག་རྩྭ་ཐང་དུ་གྲགས་པའི་ས་སྐྱིད་སོས་ཡག་གི་ཁ་མདོ་རུ་ཡབ་གླིང་ཆུང་རྒྱུད་སེང་བློན་རྒྱལ་པོ་དང་།ཡུམ་ཀླུ་གཙུག་ནའི་སྲས་མོ་ཀླུ་མོ་ཡལ་ག་མཛེས་ལྡན་ནམ་འགོག་བཟའ་ལྷ་མོར་གྲགས་པ་གཉིས་ཀྱི་སྲས་སུ་རབ་བྱུང་དང་པོའི་ས་ཕོ་སྟག་གི་༡༠༣༨ལོ་ལ་ལོ་འདིར་གེ་སར་འཁྲུངས་པ་བདུད་འཇོམས་པས་གསུངས།མཆན།ངོ་མཚར་བའི་ལྟས་བསམ་གྱིས་མི་ཁྱབ་པ་དང་བཅས་ཏེ་སྐུ་འཁྲུངས།དེ་ཡང་འཁྲུངས་གླིང་དུ་འགོག་བཟས་ལྷ་ཕྲུག་ཐོས་པ་དགའ་བ་ལ་གླུ་བླངས་པ་ལས་སའི་ཆགས་ཚུལ་བཤད་སྐབས།ས་འདི་སྐྱིད་སོས་ཡག་གི་མདོ།།ཆུ་གཉིས་ཆབ་མ་བརྡབས་འདྲ་ཡོད།།བྲག་གཉིས་མདའ་སྒྲོ་གཤིབས་འདྲ་ཡོད།།སྤང་གཉིས་བལ་སྟན་བཏིང་འདྲ་ཡོད།།བྲག་སྦལ་པ་འདྲ་བའི་རྩ་བ་རེད།།ཅེས་གསུངས་པའི་ས་སྐྱིད་སོས་ཡག་གི་ཁ་མདོ་ནི།སྐྱིད་ཁོག་ལུང་བ་དང་སོས་ཁོག་ལུང་གཉིས་ཀྱི་བསྡུས་མིང་ཡིན།ཆུ་གཉིས་ཆབ་མ་བརྡབས་འདྲ་ནི།གེ་སར་ལྷ་ཁང་གི་ཕྱོགས་གཉིས་ནས་འབབ་པའི་སྐྱིད་ཆུ་དང་སོས་ཆུ་གཉིས་ཡིན་ལ།ཆུ་དེ་གཉིས་ཀྱི་འདུས་མདོ་སྐྱིད་སོས་ཡག་གི་ཁ་མདོ་ལ་གེ་སར་ལྷ་ཁང་བཞེངས་ཡོད།བྲག་གཉིས་མདའ་སྒྲོ་གཤིབས་འདྲ་ནི།གེ་སར་ལྷ་ཁང་གི་རྒྱབ་ཕྱོགས་སུ་ཡོད་པའི་བྲག་མདའ་སྒྲོ་མ་ཟེར་བ་དེ་གཉིས་ཡིན།སྤང་གཉིས་བལ་སྟན་བཏིང་འདྲ་ནི།གེ་སར་ལྷ་ཁང་གི་གཡས་གཡོན་ན་ཡོད་པའི་རྩྭ་ཐང་མཛེས་པ་དེ་ལ་ཟེར།བྲག་སྦལ་པ་འདྲ་བ་ནི།གེ་སར་ལྷ་ཁང་གི་གཡས་རྒྱབ་ལྟག་མགོར་ཡོད་པའི་བྲག་སྦལ་པའི་དབྱིབས་ཅན་དེ་ལ་ཟེར་ཞིང་།དེའི་རྩ་ནས་གླིང་རྗེ་གེ་སར་སྐུ་བལྟམས་པ་ཡིན།ཡུལ་འདི་གེ་སར་གྱི་འཁྲུངས་ཡུལ་ཡིན་སྟབས་ས་འདིར་ཕྱུག་པོ་གནམ་ལ་ཐུག་འདྲའི་ཁྱིམ་ཚང་མང་པོ་བྱུང་མྱོང་ཞིང་།ཨ་ཕྱུག་གི་ཡུལ་དང་ཡུལ་དེའི་ཕོ་མོ་རྣམས་མཛེས་སྡུག་དང་ལྡན་པས་དུས་རྒྱུན་མི་རྣམས་ཀྱིས།ས་ཨ་ཕྱུག་རི་ཐང་མར་རྒྱན་འདྲ།།ཕྱུགས་འབྲི་མོ་ཡག་དོན་དེ་ནས་བྱུང་།།ཕྱུགས་རྟ་ནོར་འཕེལ་དོན་དེ་ནས་བྱུང་།།གླིང་གེ་སར་སྐྱེས་བུའི་དང་རྩེ་ཡིན།།ཕོ་སྐྱེ་གཟུགས་ལེགས་དོན་དེ་ནས་བྱུང་།།བསང་དགྲ་ལྷ་འཁོར་དོན་དེ་ནས་བྱུང་།།མ་འབྲུག་མོ་མོ་སྨན་དང་རྩེ་ཡིན།།སྨན་བུ་མོ་མཛེས་དོན་དེ་ནས་བྱུང་།།སྨན་ལག་བཅུད་ཆེ་དོན་དེ་ནས་བྱུང་།།ཞེས་བརྗོད་སྲོལ་ཡོད།གླིང་རྗེ་གེ་སར་འཁྲུངས་ས་ན་གེ་སར་ལྷ་ཁང་ཟེར་བ་ཞིག་ཡོད་པ་དུས་འགྱུར་སྐབས་ཉམས་ཆག་སོང་བ་དཔལ་རྒྱལ་སྤྲུལ་སྐུས་ཉམས་གསོ་མཛད་ནས་གེ་སར་ལྷ་ཁང་ཐོག་བརྩེགས་གཉིས་ཅན་ལ་གླིང་རྗེ་གེ་སར་རྒྱལ་པོ་ལྷ་རྟ་རྐྱང་རྒོད་ལ་བཅིབས་པ་དང་།གླིང་གི་ལྷ་བརྒྱད།དགྲ་ལྷ་ཝེར་མ་བཅུ་གསུམ།རྒྱ་གར་གྲུབ་ཆེན་བརྒྱད་ཅུ།གླིང་གི་དཔའ་བདུད་བཞི་བཅུ་ལྷག་བཅས་གསར་བཞེངས་མཛད་ཡོད།གེ་སར་ལྷ་ཁང་གི་ཉེ་འགྲམ་ན་གེ་སར་ཞག་གཅིག་ཞག་ངོ་མ་ལོན་གོང་ནས་གནམ་གྱི་བྱ་ནག་སྤུན་གསུམ་བཏུལ་སྐབས་སྐུ་གཅེར་བུ་བྲག་སྟེང་དུ་བཞུགས་པས་རྡོ་ངོར་བྱིས་པ་ལོ་གསུམ་ཙམ་གྱི་བརླ་དང་ཚང་རའི་རྗེས་བྱུང་བ་དང་།སེར་ཤུལ་རྫོང་གི་ཝ་ཤུལ་ལྕི་ཕུ་བྲག་ནག་ལུང་མདོ་ན་བོན་གྱི་མཐུ་པ་ཨ་མྱེ་སྒོམ་པ་ར་ཛའི་སྒྲུབ་ཕུག་དང་།ཨ་ཕྱུག་ལྕི་སྨད་ལྕིའི་སྨན་ལུང་ཕྱུག་མོ་ན་འཕྱི་བ་བརྐོ་བའི་ཚུལ་མཛད་དེ་ཨན་དང་ས་རུ་རལ་ཆེན་གཏིབ་འོག་ཏུ་བཏང་ཤུལ་དང་།ཡ་དེང་གི་རྫ་ཆུའི་འགྲམ་ན་སྲིན་མོ་བུ་ཟན་འདུལ་ས་དང་།སྟག་སྒམ་འགྲམ་བྱིས་ཆུང་མྱིད་པའི་འཕྲང་ལམ་ན་ལྕགས་ཀྱུས་བདུད་ཁ་སེ་རུ་ལུ་བསྒྲལ་ས་དང་།སྦྲུལ་མགོའི་འདབས་ན་ཇོ་རུ་མ་བུ་བཞུགས་ཤུལ་བཅས་དང་།གཞན་ཡང་རྒྱ་བཟའི་སྦྲ་མལ།ལྷ་རྟ་རྐྱང་ལུའི་རྨིག་རྗེས།བླ་མཚོ་ཆུ་མིག།ལྕི་རྒྱལ་སྟག་རི་དང་།ལྕི་ཡི་ལུང་པ་བཅུ་གསུམ་གྱི་ཆུ་རྒྱུན་དང་ལུང་གདོང་ཁ་གྱུ་ཕྱོགས་སོགས་འཁྲུངས་གླིང་མེ་ཏོག་ར་བ་དང་རྨ་ས་བཟུང་དར་དཀར་མདུད་པ་ལས་གསལ་བ་ལྟར་ངོ་མཚར་ཆེ་ལ་གླིང་སྒྲུང་དང་བདེན་པ་ར་སྤྲོད་ཐུབ་པ་ཤ་སྟག་མཇལ་རྒྱུ་ཡོད་དོ།།